**ОДОБРЯВАМ: ……………………**

 **МИНИСТЪР НА ЗЕМЕДЕЛИЕТО И ХРАНИТЕ**

**П Р О Т О К О Л**

 **№ 2**

**гр. Перник, 30.04.2024 г.**

 Днес, 30.04.2024 г. от 11,00 часа в сградата на Областна дирекция “Земеделие”-Перник, комисия, назначена със Заповед № РД-04-84/15.04.2024 г. на директора на ОД „Земеделие-Перник, относно провеждане на търг с тайно наддаване за придобиване право на собственост по реда на чл. 27, ал. 8 от ЗСПЗЗ за имоти с идентификатори 76114.32.49 и 76114.32.50 по КККР на с. Филиповци, общ. Трън, обл. Перник, в който могат да участват всички заинтересовани лица, в състав:

 **Председател:** Людмила Любомирова - директор на ДАПФСДЧР, ОД ”Земеделие” – Перник

 **Секретар:** Вероника Христова - главен юрисконсулт в ДАПФСДЧР, ОД ”Земеделие” – Перник

 **Член:** Валентина Благоева – главен експерт в ГДАР, ОД ”Земеделие” – Перник

се събра във връзка с разглеждане на подадено възражение с вх. № АР-07-2647/25.04.2024 г. от А. А. Д., участник в търга срещу Протокол № 1/18.04.2024 г. на тръжна комисия, назначена със Заповед № РД-04-84/15.04.2024 г. на директора на ОД „Земеделие - Перник, проведен на 18.04.2024 г. с тайно наддаване за придобиване право на собственост по реда на чл. 27, ал. 8 от ЗСПЗЗ за имоти с идентификатори 76114.32.49 и 76114.32.50 по КККР на с. Филиповци, общ. Трън, обл. Перник, открит със Заповед № РД-04-63/11.03.2024 г. на директора на ОД „Земеделие -Перник. Същото възражение е депозирано и в МЗХ с рег. индекс 94-747/25.04.2024 г., което е препратено по компетентност в ОД “Земеделие“ – Перник и е регистрирано с вх. №РД-12-01-2683/26.04.2024 г.

 Протокол № 1/18.04.2024 г. от проведен търг с тайно наддаване за придобиване право на собственост по реда на чл. 27, ал. 8 от ЗСПЗЗ, е обявен на 19.04.2024 г. на информационното табло на ОД „Земеделие“- Перник и е публикуван на интернет страницата на дирекцията: https://www.mzh.government.bg/ODZ-Pernik/bg/Home.aspx.

 В законоустановения 7-дневен срок срещу протокол № 1/18.04.2024 г. е постъпило възражение с вх. № АР-07-2647/25.04.2024 г. от А. А. Д., участник в търга.

 Във възражението се навеждат доводи и оплаквания за допуснати множество процесуални нарушения , както и нарушения на материалния закон при провеждане на тръжната процедура. Развиват се доводи за съществени нарушения на процесуалните правила, свързани с неспазване на срока по чл. 56л, ал. 5 от ППЗСПЗЗ, липсата на секретар, който е участник в комисията съгласно чл. 56и, ал.1 от ППЗСПЗЗ, не публикуване на заповедта за откриване на тръжната процедура на определените места, съгласно чл.56з, ал.9 от ППЗСПЗЗ, не издаване на документ на участника при подаване на заявленията за участие в търга, както и че в протокола от проведения търг не са посочени никакви имена на участниците, а единствено инициали и протоколът е обявен без подписи на членовете на тръжната комисия.

 Комисията, след като разгледа подаденото възражение, намери за установено следното: 1. Относно изложеното във възражението твърдение, че Заповед № РД – 04 - 84/15.04.2024 г. на директора на ОД „Земеделие - Перник е издадена след „оповестения“ 3-дневен срок в нарушение на чл. 56л, ал. 5 от ППЗСПЗЗ:

 Със Заповед № РД-04-63/11.03.2024 г. на директора на ОД „Земеделие - Перник е открита процедура за провеждане на търг с тайно наддаване, в който могат да участват всички заинтересовани лица, за придобиване право на собственост по реда на чл. 27, ал.8 от Закона за собствеността и ползването на земеделските земи /ЗСПЗЗ/, за имоти с идентификатори 76114.32.49 и 76114.32.50 по КККР на с. Филиповци, общ. Трън, обл. Перник. Съгласно т.3 от заповедта документите за участие в търга се подават в сградата на ОД „Земеделие“ - Перник не по-късно от 11.04.2024 г.

 Съгласно разпоредбата на чл. 56л, ал. 5 от Правилника за прилагане на Закона за собствеността и ползването на земеделските земи /ППЗСПЗЗ/ директорът на областната дирекция "Земеделие" в 3-дневен срок след изтичане на крайния срок за подаване на заявленията за участие в търга назначава със заповед тръжната комисия.

 Крайният срок за подаване на тръжните документи е изтекъл на 11.04.2024 г.

 Срокът за издаване на заповедта от директора на ОД “Земеделие“ – Перник за назначаване на тръжната комисия е започнал да тече от 12.04.2024 г. – петък и е изтекъл на 14.04.2024 г. в неделя– почивен ден.

 Съобразно правилата за броене на сроковете по дни, в който смисъл е чл. 60, ал. 5 от ГПК, във връзка с чл. 144 от АПК, срокът, който се брои на дни, се изчислява от деня, следващ този, от който започва да тече срокът, и изтича в края на последния ден, т. е. крайният срок за издаване на заповедта е 14.04.2024 г. - неделя. В разпоредбата на чл. 60, ал.6 от ГПК е регламентирано, че когато последният ден от срока е неприсъствен, срокът изтича в първия следващ присъствен ден . Заповед № РД-04-84 г. е издадена на 15.04.2024 г. , в първия следващ присъствен ден, поради което, твърдението, че е нарушена разпоредбата на чл. 56л, ал. 5 от ППЗСПЗЗ е неоснователно.

 2. Относно изложеното във възражението твърдение, че търгът се е провел при липсата на секретар от състава на комисията съгласно чл. 56и, ал.1 от ППЗСПЗЗ, тъй като в протокола е отразен състав на комисията председател и двама членове:

 На основание чл. 56и, ал. 1 от ППЗСПЗЗ търгът се провежда от комисия, назначена със заповед на директора на областната дирекция "Земеделие", в състав от трима до петима членове - служители в областната дирекция "Земеделие", измежду коитопредседател и секретар и двама резервни членове. В състава на комисията се включва юрисконсулт или правоспособен юрист, който може да не е служител в областната дирекция "Земеделие".

 Видно от Заповед № РД-04-84/15.04.2024 г., назначената комисия е в състав: **Председател**: Людмила Любомирова - директор на ДАПФСДЧР, ОД ”Земеделие” – Перник, **Секретар**: Вероника Христова - главен юрисконсулт в ДАПФСДЧР, ОД ”Земеделие” – Перник и **Член:** Валентина Благоева – главен експерт в ГДАР, ОД ”Земеделие” – Перник, както и **двама резервни членове**: Наталия Жотева – гл. експерт в ДАПФСДЧР, ОД „Земеделие“ - Перник и Галина Димитрова - главен експерт в ГДАР, ОД „Земеделие“-Перник.

 В Протокол № 1 от 18.04.2024 г. е допусната техническа грешка при изписване в състава на комисията, като вместо председател, секретар и член, е посочено председател и двама членове.

 Касае се за техническа грешка, която няма да доведе до различни изводи и респективно до нарушение на чл.56и, ал.1 от ППЗСПЗЗ. Това е така, тъй като членовете на комисията в достатъчна степен са идентифицирани в цитираната заповед, не само като състав, но и със своите имена и длъжности.

 3. Относно изложеното във възражението твърдение, че заповедта за откриване на търга не е публикувана в община Трън, кметството на с. Филиповци и в местен вестник:

 Съгласно чл. 56з, ал. 9 от ППЗСПЗЗ заповедта за откриване на търга се поставя на видно място в областната дирекция "Земеделие", в общинската служба по земеделие, в общината и в кметството на населеното място по местонахождението на имота в 3-дневен срок от издаването им и се публикуват на интернет страницата на областната дирекция "Земеделие", на страницата на Министерството на земеделието и храните и поне в един местен вестник най-малко 30 дни преди крайния срок за подаване на заявленията за участие.

 Заповед № РД-04-63/11.03.2024 г. на директора на ОД „Земеделие - Перник, с която е открита процедура за провеждане на търга с тайно наддаване, е публикувана в местен вестник „Вяра“, бр. 49 от 12.03.2024 г. Обявена е на информационното табло и на интернет-страницата на ОД „Земеделие“-Перник, за което е съставен протокол от 12.03.2024 г. от служители на ОД „Земеделие“-Перник. Заповедта е публикувана и на страницата на Министерството на земеделието и храните на 12.03.2024 г. Това обстоятелство се установява с разпечатка от сайта на министерството. Видно от протокол от 12.03.2024 г., съставен от служители на ОСЗ -Трън, Заповед № РД-04-63/11.03.2024 г. на директора на ОД „Земеделие-Перник е поставена на видно място в ОСЗ -Трън, Община Трън и кметство с. Филиповци.

 С писмо № 93-2615/28.04.2021 г. на Дирекция „Правни дейности и законодателство на Европейския съюз“ към Министерство на земеделието, храните и горите / сега МЗХ /, са дадени указания във връзка с провеждане на търгове по реда на чл. 27, ал. 8 от ЗСПЗЗ, като е обърнато внимание, че „тридесетте дни преди крайния срок за подаване на заявленията за участие, в който заповедите по чл. 56з, ал. 1 и ал. 2 от ППЗСПЗЗ следва да са публикувани, се брои считано от деня, следващ публикуването им в местен вестник“.

 Заповед № РД-04-63/11.03.2024 г. на директора на ОД „Земеделие-Перник е публикувана в местен вестник на 12.03.2024 г., следователно от 13.03.2024 г. започват да се броят тридесетте дни преди крайния срок за подаване на заявленията за участие в тръжната процедура, поради което са спазени сроковете, определени в разпоредбата на чл. 56з, ал. 9 от ППЗСПЗЗ.

 4. Относно изложеното във възражението твърдение, че при подаване на пликовете със заявленията за участие в търга, участникът не е получил документ за заведените във входящия регистър пликове:

 В разпоредбата на чл. 56л, ал. 2 от ППЗСПЗЗ е регламентирано, че получените в областната дирекция "Земеделие" пликове със заявления за участие в търга, без да се разпечатват, се записват с входящ номер, дата и час, отразени върху плика и заведени във входящ регистър, за което на приносителя се издава документ.

 Съгласно писмо изх.№ 9166-87/14.12.2018 г. на министъра на земеделието, храните и горите / сега МЗХ / при попълване на регистъра /входящ дневник/ на получените в областната дирекция „Земеделие“ пликове със заявления за участие в търга, изготвен във връзка с разпоредбите на чл. 56л, ал. 2 от ППЗСПЗЗ, се записва освен входящ номер и дата, и часът на приемане на документите, подпис на длъжностното лице приело документите, подпис на приносителя.

 В Областна дирекция „Земеделие“-Перник има входящ регистър /входящ дневник/ на получените в дирекцията пликове със заявления за участие в търгове по реда на чл. 27, ал. 8 от ЗСПЗЗ и параграф 12а от ПЗР на ЗСПЗЗ. От входящия регистър е видно, че А. Д. е подала два плика със заявления за участие в търга, входирани с вх. №ПО-07-2297 от 11.04.2024 г. и вх. №ПО-07-2298 от 11.04.2024 г. и се е подписала в графа – подал документите, след което са и предоставени входящите номера от входящия регистър.

 5. Относно изложеното във възражението твърдение, че в протокола от проведения търг не са посочени имената на участниците, а само инициалите, което е в нарушение на чл.56м, ал.1, т.1 и т.3 от ППЗСПЗЗ, както и че е обявен без никакви подписи на членовете на тръжната комисия:

 На основание чл. 56м, ал. 1 от ППЗСПЗЗ за резултатите от търга се съставя протокол, който съдържа:

 1. постъпилите заявления за участие в търга по имоти (брой, имена на заявителите, предложената цена);

 2. кандидатите, които не са допуснати за участие в търга, и мотивите за това;

 3. имотите и имената на класираните на първо и второ място кандидати за всеки имот;

 4. имотите, за които не е определен купувач.

 Протокол № 1/18.04.2024 г. на тръжна комисия е съставен при спазване на материалноправните изисквания и същият е подписан от състава на тръжната комисия.

 Съгласно чл. 56м, ал. 2, изречение първо от ППЗСПЗЗ протоколът се обявява на посоченото в заповедта място, като в 7-дневен срок от обявяването му участниците в търга могат да направят писмени възражения до тръжната комисия.

 Протоколът е обявен на информационното табло на ОД „Земеделие“-Перник и е публикуван на интернет страницата на дирекцията при спазване на Закона за защита на личните данни и Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни.

 Принципите за защита на данните следва да се прилагат по отношение на всяка информация, отнасяща се до физическо лице, което е идентифицирано или може да бъде идентифицирано.

 Съгласно чл. 4, т. 1 от Регламент (ЕС) 2016/679 **„лични данни"** означава всяка информация, свързана с идентифицирано физическо лице или физическо лице, което може да бъде идентифицирано („субект на данни"); физическо лице, което може да бъде идентифицирано, е лице, което може да бъде идентифицирано, пряко или непряко, по-специално чрез идентификатор като име, идентификационен номер, данни за местонахождение, онлайн идентификатор или по един или повече признаци, специфични за физическата, физиологичната, генетичната, психическата, умствената, икономическата, културната или социална идентичност на това физическо лице.

 Не са налице твърдяните във възражението пороци във формата на протокола. Спазени материалноправните изисквания на ЗСПЗЗ и ППЗСПЗЗ при провеждането на търга и съставянето на протокола.

 С оглед на гореизложеното, Комисията

 **Р Е Ш И:**

Отхвърля като неоснователно постъпилото възражение с вх. № АР-07-2647/25.04.2024 г. от А. А. Д. срещу Протокол № 1/18.04.2024 г. на тръжна комисия, назначена със Заповед № РД-04-84/15.04.2024 г. на директора на ОД „Земеделие – Перник.

 На основание чл. 56м, ал. 2 от ППЗСПЗЗ, протоколът да се обяви на информационното табло на ОД „Земеделие“- Перник и е публикуван на интернет страницата на дирекцията: https://www.mzh.government.bg/ODZ-Pernik/bg/Home.aspx.

 Настоящият протокол се състави в 3 /три/ еднообразни екземпляра.

**ТРЪЖНА КОМИСИЯ:**

 **Председател**: -/п/-

 Людмила Любомирова

 **Секретар:**  -/п/-

 Вероника Христова

 **Член:** -/п/-

 Валентина Благоева